als_Latn dik_Latn sag_Latn
Analisti Mustafa Nano shprehen se PS dhe PD po shkojnë përmes kësaj fushate zgjedhore në një bashkëqeverisje pas zgjedhjeve të 25 qershorit. Për Nanon, marrëveshja ka në thelb të saj dëshirën për të eliminuar partitë e tjera, ndërsa e sheh të vështirë që Rama dhe Basha të ndërtojnë një Republikë të re.
Nano e sheh LSI në opozitë pas zgjedhjeve dhe i këshillon asaj që të mos e vajtojë këtë fakt, pasi roli i opozitës është i rëndësishëm.
Për Mustafa Nanon, nuk mund të bëhet fjalë më sot për marrëdhënie mes PS dhe LSI, por se çfarë efektesh do të ketë kjo marrëveshje dhe kjo përplasje asgjë s’mund të parashikohet sot.
Pas 18 majit kemi një marrëveshje Rama-Basha, e cila po zbulohet ditë pas dite në përmbajtje. Mendoni se kjo marrëveshje mund të shtrihet edhe në një qeverisje PS-PD pas zgjedhjeve të 25 qershorit? Si e shihni këtë dhe sa funksionale mund të jetë?
Mustafa Nano: Unë vetë jam 100% i sigurt se Rama e Basha kanë arritur një marrëveshje për të qeverisur së bashku në katër vitet e ardhshme. Kjo është një gjë që duket. Ato e kanë pushuar luftën ndaj njëra-tjetrës. Të gjitha përpjekjet për të denoncuar, delegjitimuar, e poshtëruar njëra-tjetrën, që kanë përbërë një konstante të garës politike në Shqipëri, kanë sosur si me magji. Demokratët kanë harruar që Rama ishte mafiozi i koncesioneve pa fund që bëri kanabizimin e vendit, ndërsa socialistët kanë harruar se kush ka qenë Basha për të gjithë këto kohë. Duket si situatë surreale.
A mund të funksionojë ky koalicion? Si koalicion mund të funksionojë. Dua të them se nuk ka asnjë pengesë që të realizohet e që të ketë jetë të gjatë. Veçse kam frikë se në themel të kësaj marrëveshjeje ka qenë një dëshirë e të dyja palëve për të pastruar fushën nga të tjerët e për ta pasur tepsinë ato vetë nën kontroll. Do kisha dashur që kjo marrëveshje të ngrihej mbi një shqetësim për të bërë ca reforma të mëdha të rëndësishme apo – për ta thënë me fjalët e Bashës – për të themeluar një Republikë të re, por unë nuk arrij t’i shoh Ramën e Bashën si kalorës të Republikës së re.
Janë thjesht dy demagogë të marrosur pas pushtetit. E vetmja risi që sjell kjo marrëveshje është një dialektikë e re demokratike. Tani e tutje përplasja nuk do të jetë mes PS-së e PD-së, por mes këtyre të dyjave e LSI-së. Shenjat janë dhënë. LSI-ja po bëhet gati të dalë në opozitë. Ajo do të jetë opozita e ardhshme. Po e shoh që është duke e vajtuar këtë situatë, dhe nuk e kuptoj pse.
Të jesh parti e vetme në opozitë është si të të trokasë fati në derë. Nuk është pak të përfaqësosh e vetme opozitën në jetën politike të një vendi, nuk është pak që institucioni i opozicionit të jetë në dorën tënde. Është e sigurt që të jesh opozita e vetme politike është më shumë sesa të jesh një pjesë e parëndësishme e pushtetit. Ky është një luks që çdo parti serioze do të donte ta kishte. Mirëpo nuk është kështu për LSI-në, me sa duket. Pse? Sepse asaj i është bërë zakon të jetë në pushtet.
Por duket se kjo marrëveshje një nga pikat e saj ka dhe lënien në hije të partive të tjera, përfshirë këtu edhe LSI-në, për të konsoliduar bipartitizmin. Kjo ka sjellë dhe përplasjen mes PS-së dhe LSI-së, dy parti që bashkëqeverisin. Si e shihni këtë moment në marrëdhënien mes dy partive?
Mustafa Nano: Po, besoj se qëllimi i marrëveshjes është fshirja nga faqja e dheut e partive të vogla, apo partive të treta. Thuhet edhe se Rama e Basha janë marrë vesh për të bërë një ligj elektoral që të favorizojë vetëm partitë e mëdha. Dhe unë e besoj këtë gjë. Madje, hartimi i këtij ligji (mund të jetë një ligj i ngjashëm me ligjin elektoral grek) ka për të qenë një nga punët e para që do bëjë shumica parlamentare PS-PD. Kështu, nuk mund të flitet më për marrëdhënie PS-LSI. A i bëhet më mirë vendit me këtë? Apo i bëhet më keq? Kjo është një pyetje, së cilës nuk mund t’i japim një përgjigje qysh sot.
Aristir Lumezi/ PANORAMA
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn glg_Latn